Neveronių gimnazija

Kauno rajono Neveronių gimnazija – dieninė, savarankiško mokymosi bendrojo lavinimo mokykla Kauno rajono savivaldybėje, Pabiržyje (prie Neveronių), vykdanti pradinio, pagrindinio, vidurinio ir papildomo ugdymo programas. Įstaigos kodas 191822896.

Palaikomi artimi bendradarbiavimo santykiai su Kauno Švč. Mergelės Marijos Rožančiaus Karalienės (Palemono) parapija ir vienuoliais saleziečiais (SDB), Šv. Jono Bosko draugija, mokykloje veikia Dienos centras.

 Istorija 
miniatiūra|140px|left|Buvęs vidurinės mokyklos logotipas

Iki 1894 m. Neveronyse veikė slapta lietuviška mokykla, tačiau caro valdžia ją susekusi uždarė.

1927 m. Senuosiuose Neveronyse, viršaičio Jono Jankausko namuose, buvo įkurta pradinė mokykla. 1934 m. mokykla buvo perkelta į Zigmo Apanavičiaus, Nepriklausomos Lietuvos šaulio, namą Naujuosiuose Neveronyse. Mokytojavo rašytojo Jono Biliūno giminaitis Antanas Biliūnas. Vos po metų veiklos mokykla buvo iškelta į Palemoną. 

Pradėjus statyti Kauno hidroelektrinę, čia iš marių dugno buvo perkelta medinė pradinė mokykla.

Praėjus nemažai laiko po karo, 1958 m., Neveronių pradinė mokykla buvo atkurta ir pradėjo veikti tremtinio Juozo Kasiukevičiaus name. Mokykla buvo atkelta iš Vieškūnų kaimo, kurį užliejo dabartinės Kauno marios. Kartu persikėlė ir buvusi Vieškūnų pradinės mokyklos vedėja Marija Jurčiukonienė. Ji Neveronyse buvo pirmoji pradinės mokyklos mokytoja. Mokykloje mokėsi 25–28 mokiniai. Nuo 1961 m. M. Jurčiukonienę pakeitė Sigita Grendienė. Tuomet Neveronių kaimo gyventojų nedaugėjo, išliko tiek pat ir mokinių. Mokyklos vienintele 42 kvadratinių metrų klase naudojosi ir gyvenvietės bendruomenė (gyveno apie 300 gyventojų): joje rodyti kino filmai, vykdavo jaunimo šokiai, rinkimai, kiti renginiai.

1964 m. mokykloje buvo 36 mokiniai, imta dirbti dviem pamainomis. 1967 m. iš Kauno atsikėlus Kurčiųjų draugijos statybos-remonto valdybai, prie Neveronių pradinės mokyklos buvo organizuota vakarinė kurčiųjų mokyklos klasė, veikusi 10 metų. Tuomet mokykloje įvestas vandentiekis, centrinis šildymas, įrengti sanitariniai mazgai. Valdyba skirdavo transportą, remontuodavo patalpas. Pastačius Neveronių šiltnamių kombinatą ir išsiplėtus gyvenvietei, Neveronių mokykla dirbo 3 pamainomis, mokėsi 65 mokiniai. 

1993 m. balandžio 1 d. įkurta Neveronių vidurinė mokykla ir jai perduota dalis AB „Neveronių šiltnamiai“ administracinių patalpų. Šiltnamių kombinato administracinis pastatas pertvarkytas mokyklos reikmėms, ir tų pačių metų rugsėjo 1 d. mokykla iškilmingai atidaryta. Mokyklos vadovu paskirtas Paulius Lacitis. Į mokyklą atėjo  359 mokiniai, kurie sudarė 20 klasių komplektų. Darbą mokykloje pradėjo 23 mokytojai. Netrukus pradėjo veikti įvairūs mokinių saviveiklos kolektyvai, pradėtos rengti Šimtadienio, Paskutinio skambučio šventės, Naujokų krikštynos, Šauniausio mokinio rinkimai. 1996 m. I abiturientų laida pirmąkart įnešė mokyklos vėliavą ir sugiedojo pirmąjį mokyklos himną. Pirmieji abiturientai įveisė mokyklos parką. 

2001 m. mokyklai ėmė vadovauti direktorius Jonas Petkevičius. 2002 m. švenčiant 10 metų mokyklos gimtadienį, atidengta skulptūra – medinė pelėda (autorius – vietos liaudies menininkas P. Lazauskas). 2013 m. baigta mokyklos patalpų ir sporto salės rekonstrukcija.

2014 m. rugsėjo 1 d. buvo švenčiamas Gimnazijos vardo suteikimas mokyklai. Gimnazijos direktorė – Danguolė Marmienė. 2014–2021 m. Neveronių gimnazijoje įvyko didelių pokyčių, susijusių su mokymo įstaigos fizinių ir edukacinių erdvių tobulinimo programa: atnaujintas mokyklos pastatas ir dalykiniai kabinetai, aplinka, įrengtos vaizdo stebėjimo kameros, bevielis interneto ryšys, įsteigtos priešmokyklinio ugdymo ir visos dienos mokyklos grupės ir kt.

 Direktoriai 
 Jonas Petkevičius
 Danguolė Marmienė

 Galerija 

 Nuorodos 
 Mokyklos svetainė 

Kategorija:Kauno rajono savivaldybės mokyklos
Kategorija:Neveronys
Kategorija:Lietuvos gimnazijos